[ca] El present Treball de Final de Grau "Disseny d'un sistema antibolcada seguint la normativa de la Federació Internacional de l'Automòbil (FIA)", s'ha realitzat amb el fi de dissenyar una estructura de seguretat contra xocs frontals i bolcades per un Peugeot 205 GTX 1.6 del 1991. S'ha buscat que el sistema pugui ser apte per a participar en competicions de la Federació Internacional d'Automòbil (FIA), en la modalitat de ral·lis. És per això, que s'han seguit en tot moment els criteris marcats per la federació i concretament, els especificats en la normativa de la competició. Per tal de fer l'elecció del disseny més òptim, s'ha realitzat la simulació d'assajos de càrregues estàtiques a través de càlculs numèrics amb el software d'anàlisi de càrregues estructurals Robot Structural Analysis Professional 2024, de la firma Autodesk ®. Per a la realització de l'anàlisi, primerament s'ha realitzat un estudi de la normativa a aplicar. Seguidament, i coneixent quins eren els elements que formaven part de l'estructura i com s'havien d'instal·lar en el vehicle, s'ha dut a terme el desmuntatge de l'habitacle del vehicle i la presa de mesures per tal de dimensionar l'estructura. Un cop dimensionada l'estructura i dibuixat el croquis corresponent, s'ha traslladat al software Robot Structural Analysis Professional 2024, de la firma Autodesk ®, i s'ha procedit a l'anàlisi estructural d'aquesta. L'anàlisi ha permès la tria de l'estructura bàsica (tres possibles dissenys) i dels elements de reforç més adients per aquesta. Paral·lelament a l'elaboració dels primers tres dissenys al software d'anàlisi, s'ha fet una recerca de possibles materials i les seves propietats per a l'estructura i s'ha escollit el més adequat. A més, s'han determinat les diferents seccions de les barres de l'estructura. Després de completar els tres dissenys diferents, s'han comparat els tres resultats obtinguts per decidir quina era l'estructura bàsica més adequada. Un cop escollida, s'han incorporat els elements de reforç corresponents i s'han tornat a analitzar i a examinar els resultats d'aquells elements de reforç que tenen més d'una opció de disseny. Aquesta comparativa s'ha fet contraposant els desplaçaments i les tensions assolides en les diferents simulacions d'assajos de càrregues estàtiques. Aquest procés s'ha repetit fins a obtenir l'estructura final idònia segons els càlculs numèrics duts a terme al llarg d'aquest treball. D'aquesta manera, es pot afirmar que l'estructura presentada en aquesta memòria és la que ofereix un millor rendiment tenint en compte les variabilitats de disseny que permet la normativa.

[en] The present Final Degree Project, titled 'Design of an Anti-Rollover System Following the Regulations of the International Automobile Federation (FIA),' has been carried out with the aim of designing a safety structure to prevent frontal collisions and rollovers for a 1991 Peugeot 205 GTX 1.6. The goal was to create a system suitable for participation in rally competitions sanctioned by the FIA. To achieve this, the project adhered to the federation's criteria, specifically those outlined in the competition regulations. To determine the optimal design, static load tests were simulated using numerical calculations with Autodesk® Robot Structural Analysis Professional 2024 software. The analysis process began with a study of the applicable regulations. Next, considering the vehicle's structural elements and their installation, the vehicle's interior was disassembled, and measurements were taken for dimensioning the structure. Once the structure was sized and the corresponding sketch drawn, it was transferred to Autodesk® Robot Structural Analysis Professional 2024 software for structural analysis. This analysis informed the selection of the basic structure (from three possible designs) and the most suitable reinforcement elements. Simultaneously, research was conducted to identify suitable materials and their properties for the structure, leading to the optimal material choice. Additionally, the different cross-sections of the structural bars were determined. After completing the three different designs in the analysis software, the results were compared to decide on the most suitable basic structure. Once chosen, the relevant reinforcement elements were incorporated, and further analysis examined cases where multiple design options existed. This comparison considered displacements and stresses obtained from various static load simulation tests. This iterative process continued until arriving at the ideal final structure based on the numerical calculations performed throughout this work. Consequently, it can be affirmed that the structure presented in this report offers the best performance, considering the design variations allowed by the regulations.